Zagreb, 7. veljače 2020.g.

**Z A P I S N I K**

sa **77. sjednice** Povjerenstva za odlučivanje o sukobu interesa održane dana 7. veljače 2020. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac, Martina Jurišić i Ivan Matić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 76. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Članica Povjerenstva Aleksandra Jozić-Ileković predlaže da se na današnjoj sjednici ne raspravlja o 4. točci dnevnog reda, o predmetu P-54/17, Sandra Jakelič, budući je dužnosnica zamolila da se produži rok za očitovanje po odluci o pokretanju postupka jer se iz zdravstvenih razloga nije u roku stigla očitovati. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **P-428/18, dužnosnik ANDREJ PLENKOVIĆ, predsjednik Vlade Republike Hrvatske i dužnosnik TOMISLAV ĆORIĆ, ministar zaštite okoliša i energetike,** iznosi predmet i navodi da je protiv dužnosnika podnesena prijava u kojoj se u bitnom navodi da je dužnosnik Andrej Plenković na funkciju predsjednika Uprave trgovačkog društva Hrvatska elektroprivreda d.d. imenovao Franu Barbarića u formalno provedenom postupku imenovanja, iako Frane Barbarić ne ispunjava osnovni uvjet iz natječaja koji se odnosi 10 godina staža na rukovodećim funkcijama te se napominje da je isti imenovan jer je član iste političke stranke, kao i dužnosnik. Također se ističe da je dužnosnik Tomislav Čorić, u svojstvu predsjednika Skupštine trgovačkog društva Hrvatska elektroprivreda d.d., utjecao na odluku da se za člana Uprave navedenog trgovačkog društva imenuje Petar Srpčić, dužnosnikov vjenčani kum.

Povjerenstvo je od HEP-a zatražilo očitovanje. Zatraženi su podaci iz Matice vjenčanih i Vlade Republike Hrvatske. Izvjestitelj u bitnom iznosi dostavljena očitovanja.

 Izvjestitelj predlaže da se donese odluka o nepokretanju postupka u odnosu na dužnosnika Andreja Plenkovića te odluka o pokretanju postupka zbog moguće povrede čl. 5. ZSSI-a u odnosu na dužnosnika Tomislava Ćorića jer je u postupku utvrđeno da se radi o kumskoj povezanosti i da je dužnosnik sudjelovao na sjednici Vlade RH na kojoj se raspravljalo o njegovu kumu čime je povrijedio načelo svjesnosti i nepristranosti.

Članica Povjerenstva Aleksandra Jozić-Ileković iznosi protuprijedlog da se u odnosu na dužnosnika Tomislava Ćorića donese odluka o pokretanju postupka zbog moguće povrede čl. 6. st. 4. u svezi čl. 2. st. 2. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-292/19 dužnosnica KOLINDA GRABAR-KITAROVIĆ, Predsjednica Republike Hrvatske,** iznosi predmet i navodi da je protiv dužnosnice podnesena prijava u kojoj se navodi da je dužnosnica počasni član HAK-a i ima sve privilegije po tom članstvu. Zatraženi su podaci od HAK-a i utvrđeno je da dužnosnici navedena iskaznica nije nikad niti uručena što znači da je nije ni konzumirala.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-1/19 dužnosnik JOSIP ALADROVIĆ, ministar rada i mirovinskog sustava,** iznosi predmet i navodi da je protiv dužnosnika pokrenut postupak zbog mogućeg kršenja čl. 8. i 9. ZSSI-a. Dužnosnik se na odluku očitovao. Izvjestiteljica u bitnom iznosi očitovanje dužnosnika. Utvrđuje se da dužnosnik očitovanjem nije opravdao nesklad te da je prije donošenja odluke ispravio podatke u imovinskoj kartici. Izvjestiteljica smatra da se radi o manjem propustu dužnosnika.

 Izvjestiteljica predlaže da se donese odluka kojom se utvrđuje da je dužnosnik povrijedio čl. 27. u svezi s čl. 8. i 9. ZSSI-a te predlaže sankciju u iznosu od 2000 kn plativu u 2 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tončica Božić kao izvjestiteljica u predmetu **P-71/19 dužnosnica LIDIJA HARMICAR, zamjenica općinskog načelnika Općine Martijanec,** iznosi predmet i navodi da je Povjerenstvo pokrenulo postupak protiv dužnosnice zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova upravljanja obrtom BOŽIĆ, obrt za trgovinu i usluge u vlasništvu dužnosnika. Dužnosnica se na Odluku o pokretanju postupka očitovala. Izvjestiteljica u bitnom iznosi očitovanje dužnosnice.

Izvjestiteljica predlaže da se donese odluka da je dužnosnicapočinila povredu članka 14. stavka 1. ZSSI-a te da joj se za utvrđenu povredu izrekne sankcija u ukupnom iznosu od 2.000,00 kuna, koja će se izvršiti u četiri mjesečna obroka. Također da se dužnosnicu uputi da bez odgode razriješi navedenu situaciju povrede odredbe ZSSI-a jer u protivnom Povjerenstvo protiv dužnosnice može pokrenuti novi postupak.

Otvara se rasprava

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-302/18 dužnosnik KREŠIMIR KUČKO, predsjednik Uprave trgovačkog društva Croatia Airlines d.d. do 4. 11. 2017.g.,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 11. stavka 3., u svezi stavka 1. ZSSI-a, koja proizlazi iz primitaka plaćanja troškova hotelskog smještaja prilikom sudjelovanja na konferenciji Safran Aircraft Engines Winter Seminar, u Megeve, Francuska Republika, i to na konferenciji održanoj 15. do 20. siječnja 2013.g., 14. do 18. siječnja 2014.g., 13. do 17. siječnja 2015.g. i 25. do 28. siječnja 2017.g., a koje troškove je snosio organizator navedene konferencije, trgovačko društvo Safran Aircraft Engines.

Dužnosnik se na odluku o pokretanju postupka nije očitovao.

U postupku su pribavljeni svi relevantni podaci.

Izvjestiteljica predlaže da se donese odluka da je dužnosnik prihvaćanjem plaćanja troškova hotelskog smještaja, prilikom sudjelovanja na četiri konferencije Safran Aircraft Engines Winter Seminar, u Megeve, Francuska Republika, od strane organizatora konferencije trgovačkog društva Safran Aircraft Engines, primio i zadržao nedopušteni dar u smislu odredbi ZSSI-a, čime je počinio povredu članka 11. stavka 3. ZSSI-a te da mu se za utvrđenu povredu ne izrekne sankcija s obzirom da je od prestanka obnašanja dužnosti predsjednika Uprave, odnosno direktora trgovačkog društva Croatia Airlines d.d. proteklo više od dvanaest mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-20/19, dužnosnik ROBERT KOPAL, državni tajnik u Ministarstvu unutarnjih poslova do 31. kolovoza 2018.g.,** iznosi predmet i navodi da je protiv dužnosnika podnesena prijava u kojoj se u bitnome navodi da je tjednik „Nacional“ objavio tekst o Robertu Kopalu, posebnom savjetniku dužnosnika Andreja Plenkovića, predsjednika Vlade Republike Hrvatske, u kojem se ističe da se navedeni našao u situaciji sukoba interesa, obzirom da je gotovo pola ukupne naklade knjige „Kreativnost 4.0: Evolucija i revolucija“, čiji je koautor Robert Kopal, nakladnika privatnih učilišta Effectus i Algebra, otkupilo trgovačko društvo Agencija za podršku informacijskim sustavima i informacijskim tehnologijama d.o.o. (u daljnjem tekstu: APIS IT d.o.o.) u većinskom vlasništvu države.

U postupku su pribavljeni svi relevantni podaci.

Izvjestitelj predlaže da se donese odluka o nepokretanju postupka obzirom da iz zaprimljenog očitovanja i dokumentacije ne proizlazi okolnosti koje bi upućivale da je u provedbi postupka jednostavne nabave knjige „Kreativnost 4.0: Evolucija i revolucija“, čiji je koautor, koji je u studenome 2018.g. provodilo trgovačko društvo Agencija za podršku informacijskim sustavima i informacijskim tehnologijama d.o.o., dužnosnik počinio povredu članka 7. ZSSI-a ili povredu koje druge odredbe ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno

**Prelazi se na raspravljanje o 7. točci dnevnog reda.**

Član Povjerenstva Davorin Ivanjek kao izvjestitelj u predmetu **P-3/20, dužnosnica MARINA BUDIMIR, gradonačelnica Grada Iloka,** iznosi predmet i navodi da je protiv dužnosnice podnesena prijava u kojoj podnositelj navodi da temeljem Ugovora o pružanju pravne pomoći od 2. veljače 2018.g. sklopljenog između Mirele Džoje Petrlić, odvjetnice iz Osijeka i Grada Iloka te Aneksa tog Ugovora od 13. ožujka 2018.g., Grad Ilok nije platio niti je navedena odvjetnica od Grada Iloka tražila stvarne troškove koji nastaju njezinim postupanjem kao i nagradu a na koje je imala prava prema Ugovoru. Nadalje navodi da izostanak potraživanja navedenih troškova predstavlja reviziju Ugovora od strane ugovornih strana, što nije regulirano odgovarajućim aneksom Ugovora, a što upućuje na poseban odnos među njima, jer su obvezno-pravni odnos uređen Ugovorom promijenili u odnos u kojem se poštuje samo dio ugovornih odredbi, a koji bi u budućnosti mogao rezultirati netransparentnim postupcima i protučinidbama na objema ugovornim stranama. Nadalje se navodi da je navedeni Ugovor raskinut, na traženje članova Gradskog vijeća Grada Iloka, ali su potom s jednom od odvjetnica, Ivanom Mandić iz Zajedničkog odvjetničkog ureda Ivana Mandić i Mirela Džoja Peterlić iz Osijeka, dana 1. prosinca 2018.g. sklopljeni ugovori o pružanju stručne pravne pomoći i davanju usluga usmenih i pisanih pravnih savjeta u vrijednosti od 700,00 kn mjesečno bez PDV-a, s dva trgovačka društva u vlasništvu Grada Iloka, Komunalije d.o.o. Ilok i Kom-Ilok d.o.o. Ilok. Ugovori su sklopljeni do raskida jedne od ugovornih strana, a jedini član Skupštine navedenih trgovačkih društava je gradonačelnica Grada Iloka dužnosnica Marina Budimir, iz čega proizlazi moguća kompenzacija za raskinuti Ugovor s Gradom Ilokom te se nastavlja privilegiranje navedenog Zajedničkog odvjetničkog ureda.

U postupku su zatraženi svi relevantni podaci.

Izvjestitelj predlaže da se donese odluka o nepokretanju postupka obzirom da iz zaprimljenih očitovanja i dokumentacije ne proizlazi da bi sklapanjem dvaju ugovora o pružanju pravnih usluga dana 1. prosinca 2018.g. koje je s trgovačkim društvima Kom-Ilok d.o.o. i Komunalije za vodne djelatnosti d.o.o., čiji je jedini osnivač Grad Ilok te je u njima dužnosnica članica Skupštine, sklopila Ivana Mandić iz Zajedničkog odvjetničkog ureda Ivana Mandić i Mirela Džoja Peterlić, a neposredno po raskidu sličnog ugovora koji je Grad Ilok sklopio s odvjetnicom Ivanom Mandić, dužnosnica počinila povredu članka 5. ZSSI-a, kojeg od zabranjenih djelovanja dužnosnika iz članka 7. ZSSI-a ili povredu koje druge odredbe ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **P-273/19, dužnosnik IVAN ČEHOK, gradonačelnik Grada Varaždina,** iznosi predmet i navodi da je protiv dužnosnika podnesena prijava u kojoj se u bitnome navodi da je prilikom službenog posjeta Azerbajdžanu dužnosnik poveo i svoju suprugu koja nije zaposlena u Gradu Varaždinu te se postavlja pitanje u kojoj funkciji i na čiji račun je supruga gradonačelnika boravila u Azerbajdžanu.

U postupku su zatraženi svi relevantni podaci.

 Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a ili povrede načela obnašanja javnih dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva kao izvjestiteljica u predmetu **P-317/19, dužnosnik IVAN KRŠIĆ, predsjednik Uprave trgovačkog društva HŽ Infrastruktura d.o.o.,** iznosi predmet i navodi da je protiv dužnosnika podnesena prijava u kojoj se u bitnome ukazuje na nezakonitosti u trgovačkom društvu HŽ Infrastruktura d.o.o., posebice na namjerno održavanje strojeva u neispravnom stanju te nezakonito pokretanje postupka nabave mjerenja kontaktne mreže za što nije bilo potrebe s obzirom da se mjerni vagon za mjerenje kontaktne mreže nije pokvario, već je 4 godine držan u neispravnom stanju, čime je navedeno trgovačko društvo oštećeno za milijunske iznose. Prijavitelj nadalje navodi da je trgovačko društvo HŽ Infrastruktura d.o.o. preuzelo strojeve koji nisu naručeni niti su upotrebljivi za društvo, a za što je dužnosniku Ivanu Kršiću isplaćen iznos od 350.000,00 eura.

 Izvjestiteljica predlaže da se donese odluka o nepokretanju postupka s obzirom da navodi iz prijave ne upućuju na moguću povredu odredbi ZSSI-a, već na moguće počinjenje kaznenog djela, slijedom čega će se prijava dostaviti Državnom odvjetništvu Republike Hrvatske na daljnje postupanje.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o10. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-179/19, dužnosnik MIHAEL KURTEŠ, zamjenik općinskog načelnika Općine Perušić,** iznosi predmet i navodi da je u postupku redovite provjere podataka iz izvješća o imovinskom stanju koje je dužnosnik podnio povodom promjene i podataka pribavljenih od drugih tijela utvrđen nesklad. Dužnosniku je dostavljen zaključak da se očituje na navedeni nesklad. Dužnosnik je dostavio očitovanje, međutim, nesklad nije opravdao.

Izvjestiteljica predlaže da se donese odluka o pokretanju postupka zbog kršenja odredbi iz članka 8. i 9. ZSSI-a, koja proizlazi iz nesklada u dijelu obrasca izvješća „Podaci o ostalim prihodima“ i „Podatci o pokretninama koji se upisuju u javni registar“.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno

**Prelazi se na raspravljanje o 11. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-163/19, dužnosnik ŽELJKO KATIĆ, zamjenik općinskog načelnika Općine Ernestinovo,** iznosi predmet i navodi da je u postupku redovite provjere podataka iz podnesenog izvješća o imovinskom stanju koje je dužnosnik podnio povodom promjene, utvrđen nesklad u odnosu na podatke pribavljene od drugih nadležnih tijela. Dužnosniku je dostavljen zaključak da se na isti nesklad očituje. Dužnosnik je dostavio očitovanje, međutim, nesklad nije opravdao.

Izvjestiteljica predlaže da se donese odluka o pokretanju postupka zbog kršenja odredbi iz članka 8. i 9. ZSSI-a, koja proizlazi iz nesklada u dijelu obrasca izvješća „Podaci o ostalim prihodima“ i „Podatci o pokretninama koje se upisuju u javni registar“.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Član Povjerenstva Davorin Ivanjek kao izvjestitelj u predmetu **P-139/19, dužnosnik RANKO ŠPIGL, zamjenik općinskog načelnika Općine Omišalj,** iznosi predmet i navodi da je Povjerenstvo po službenoj dužnosti otvorilo predmet protiv dužnosnika, obzirom da iz podataka sudskog registra, izvješća o imovinskom stanju i druge podnesene dokumentacije proizlaze okolnosti koje upućuju na moguću povredu članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu trgovačkog društva Rijeka Structura d.o.o. na povjerenika u razdoblju od 10. lipnja 2013.g. do 21. kolovoza 2017.g.

Izvjestitelj predlaže da se donese odluka o pokretanju postupka zbog moguće povrede članka 16. stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Predsjednica Povjerenstva kao izvjestiteljica u predmetu **M-6/20 na zahtjev dužnosnika IVE ŽINIĆA, župana Sisačko-moslavačke županije,** iznosi predmet i navodi da je dužnosnik podnio zahtjev Povjerenstvu u kojem u bitnome navodi da je za svoj 60. rođendan od rodbine, prijatelja i kolega kao poklon dobio novčani iznos od 17.650,00 kn za kupnju limenog čamca s vanbrodskim motorom. U navedenom rođendanskom poklonu sudjelovalo je više obitelji s pojedinačnim iznosima od 100 do 500 kn. Dužnosnik traži mišljenje da li je navedena okolnost u suprotnosti s odredbama ZSSI-a.

Izvjestiteljica predlaže da se donese mišljenje da dužnosnik može, kao rođendanski poklon, primiti novčani iznos od rodbine, prijatelja i kolega s obzirom da isti predstavlja uobičajeni dar između članova obitelji, rodbine i prijatelja te se stoga ne smatra darom u smislu članka 11. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-7/20 na zahtjev dužnosnika STIPANA ŠAŠLINA, općinskog načelnika Općine Draž** iznosi predmet i navodi da je dužnosnik podnio zahtjev za mišljenjem u kojem navodi kako je Povjerenstvo ranije na njegov zahtjev dalo Mišljenje u predmetu broj: M-37/14 u u svezi javljanja obrta u vlasništvu njegove kćeri na natječaj za zakup poslovne prostorije u vlasništvu Općine Draž. Dužnosnik dalje navodi kako je njegova kćer, vlasnica MESS obrta, trenutno u Ugovornom odnosu s Općinom Draž u vezi zakupa poslovnog prostora te ima namjeru raskinuti ugovor o zakupu poslovnog prostora i ujedno ponuditi Općini Draž eventualno sklapanje Ugovora ili Nagodbe o otkupu inventara kojim je opremljen predmetni prostor. Slijedom navedenog, dužnosnik u vezi mogućeg stjecanja pokretnina Općine Draž, gdje obnaša dužnost općinskog načelnika, od obrta u vlasništvu njegove kćeri, sukladno članku 18. stavku 1. ZSSI-a traži mišljenje Povjerenstva.

Izvjestiteljica predlaže da se donese mišljenje da obrt, u vlasništvu kćeri dužnosnika može stupiti u poslovni odnos s Općinom Draž u pogledu sklapanja Ugovora ili Nagodbe o otkupu inventara kojim je opremljen prostor koji je u zakupu navedenog obrta, ukoliko općinski načelnik postupi u skladu s uputama Povjerenstva u cilju izbjegavanja sukoba interesa i osiguranja postupanja u skladu sa ZSSI-om. Dužnosnik je dužan okolnost da je obrt u vlasništvu dužnosnikove kćeri ponudio Općini Draž sklapanje Ugovora ili Nagodbe o otkupu inventara deklarirati članovima Općinskog vijeća Općine Draž te istu okolnost javno objaviti na internetskim stranicama Općine Draž. Dužan je izuzeti se od
bilo koje vrste sudjelovanja u postupku povodom navedene ponude za sklapanje Ugovora ili Nagodbe o otkupu inventara, a posebice od potpisivanja ugovora u ime Općine Draž s obrtom u vlasništvu svoje kćeri te je dužan ovlastiti svog zamjenika na potpisivanje navedenog ugovora. Dužnosnik, odnosno tijelo u kojem dužnosnik obnaša dužnost je obvezno, prije stupanja u poslovni odnos, dostaviti Povjerenstvu cjelokupnu
dokumentaciju iz koje je vidljivo kako su provedene upute Povjerenstva te će Povjerenstvo u posebnoj odluci utvrditi jesu li upute Povjerenstva provedene na način koji omogućava izbjegavanje sukoba interesa dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,50 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**